AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES PROTOKOLS Nr. 240

2018. gada 10.janvārī plkst.10.00

Jēkaba ielā 16, 408.telpā (komisijas sēžu zālē)

Sēdē piedalās:

*komisijas locekļi:*

Ainars Latkovskis

Kārlis Seržants

Kārlis Krēsliņš

Jānis Ādamsons

**Ringolds Balodis**

**Aleksejs Loskutovs**

**Jānis Ruks**

**Veiko Spolītis**

**Edvīns Šnore**

**Zenta Tretjaka**

**Juris Vectirāns**

**Mihails Zemļinskis**

*citas personas:*

• Finanšu ministrijas valsts sekretāres vietniece finanšu politikas jautājumos *Līga Kļaviņa*;

• Finanšu ministrijas Kredītiestāžu un maksājumu pakalpojumu nodaļas vecākais eksperts *Raimonds Grīnbergs*;

• Finanšu ministrijas Kredītiestāžu un maksājumu pakalpojumu nodaļas juriskonsulte *Vineta Neija*;

• Noziedzīgi iegūtu līdzekļu legalizācijas novēršanas dienesta priekšnieks *Viesturs Burkāns*;

• Tieslietu ministrijas Krimināltiesību departamenta juriste *Dina Spūle*;

• Uzņēmuma reģistra Juridiskās nodaļas vadītāja vietniece *Laima Letiņa*;

• Valsts policijas Galvenās Kriminālpolicijas pārvaldes Kriminālizlūkošanas vadības pārvaldes 2. nodaļas priekšnieks *Dainis Vēbers*;

• Valsts policijas Ekonomisko noziegumu apkarošanas pārvaldes priekšnieks *Pēteris Bauska*;

• Finanšu un kapitāla tirgus komisijas priekšsēdētāja vietniece *Gunta Razāne*;

• Finanšu un kapitāla tirgus komisijas Atbilstības kontroles departamenta direktore *Maija Treija*;

• Latvijas komercbanku asociācijas valdes loceklis *Jānis Brazovskis*;

• Latvijas komercbanku asociācijas konsultants *Kazimirs Šļakota*;

• Latvijas komercbanku asociācijas Darbības atbilstības un kontroles komitejas līdzpriekšsēdētājs *Uldis Upenieks*;

• Latvijas komercbanku asociācijas Darbības atbilstības un kontroles komitejas līdzpriekšsēdētājs *Kaspars Dreimanis;*

• *Cobalt Latvia* vecākais speciālists, zvērināts advokāts, Latvijas Komercbanku asociācijas konsultants *Edgars Pastars*;

• Latvijas Alternatīvo finanšu pakalpojumu asociācijas pārstāve, *AS 4Finance* juridiskās daļas vadītāja *Līga Jāgere*;

• AIKNK vecākā konsultante *Ieva Barvika;*

• AIKNK konsultanti: *Margita Markevica;*

**Sēdi vada:** komisijaspriekšsēdētājs A.Latkovskis

**Sēdi protokolē:** M.Markevica

**Sēdes veids:** atklātā daļa un slēgtā daļa

**Darba kārtība**:

Pasākumu plāns noziedzīgi iegūtu līdzekļu legalizācijas un terorisma finansēšanas risku ierobežošanai 2017. - 2019. gadam.

Izskatāmie dokumenti:

 *1. Pasākumu plāns noziedzīgi iegūtu līdzekļu legalizācijas un terorisma finansēšanas risku ierobežošanai 2017. - 2019. gadam;*

*2. Informācija par Pasākumu plāna noziedzīgi iegūtu līdzekļu legalizācijas un terorisma finansēšanas risku ierobežošanai 2017. - 2019. gadam iekļauto pasākumu īstenošanas gaitu līdz 2017.gada 31.decembrim.*

*3.Iekslietu ministrijas Informācija par Pasākumu plāna noziedzīgi iegūtu līdzekļu legalizācijas un terorisma finansēšanas risku ierobežošanai 2017. - 2019. gadam ministrijas kompetences jautājumos paveikto (Nr. 1-28-73, 0801.2018.)*

**A.Latkovskis**: iepazīstina sēdes dalībniekus ar darba kārtību. Informē, ka viens no izskatāmajiem materiāliem ir ierobežotas pieejamības informācija par MONEYVAL komitejas ekspertu vizītes rezultātiem un ierosina to izskatīt sēdes slēgtā daļā.

*Deputātiem iebildumu nav.*

**L.Kļaviņa**: iepazīstina ar Pasākumu plānu noziedzīgi iegūtu līdzekļu legalizācijas un terorisma finansēšanas risku ierobežošanai 2017.-2019.gadam (turpmāk - Plāns) mērķi un Plāna iekļauto pasākumu īstenošanas progresu. Plāns ir izstrādāts, ņemot par pamatu otro nacionālo noziedzīgi iegūtu līdzekļu legalizācijas un terorisma finansēšanas risku novērtēšanas ziņojumu (turpmāk – NRA), kurš sagatavots saskaņā ar Pasaules Bankas izstrādāto metodoloģiju. Saskaņā ar NRA riska līmenis ir novērtēts kā vidēji augsts. Plāna iekļauto pasākumu rezultātā ir jāpanāk noziedzīgi iegūtu līdzekļu legalizācijas un terorisma finansēšanas (turpmāk – NILLTF) vispārējo nacionālo risku līmeņa samazināšanos no vidēji augsta uz vidēju, definējot skaidrus nosacījumus, lai nepieļautu draudu palielināšanos. NILLTFN novēršanas pasākumu plāns balstīts uz četriem pamatprincipiem: regulāru NILLTF risku novērtēšanu, sekojot līdzi NILLTF tendencēm un efektīvi vēršoties pret jauniem riskiem, kā arī ieviešot risku ierobežošanas pasākumus, lai paaugstinātu NILLTFN atbilstības līmeni; efektīvu tiesībaizsardzības iestāžu rīcību, tajā skaitā, veicot preventīvās darbības, lai novērstu identificētos draudus, kas ļauj NILLTF iesaistītajiem, izmantot valsts un finanšu sektora ievainojamību attiecībā uz NILLTFN; finanšu un nefinanšu sektora ievainojamības un draudu samazināšanu, nodrošinot atbilstību normatīvo aktu, starptautisko saistību un NILLTFN standartu prasībām, tādējādi vairojot uzticību Latvijas finanšu sektoram un Latvijas jurisdikcijai kopumā, īpašu uzmanību pievēršot augsta NILLTF riska klientiem un pakalpojumu īpatsvaram; paaugstinātu uzraudzības un kontroles institūciju, tiesībaizsardzības iestāžu un NILLTFN likuma subjektu informētību un zināšanas par NILLTFN jomu. Plānā ietverti pasākumi nacionālo NILLTF risku ierobežošanai atbilstoši septiņiem rīcības virzieniem: pilnveidot NILLTF novēršanas stratēģijas un politikas izstrādes un ieviešanas koordināciju; pilnveidot noziedzīgi iegūtu līdzekļu legalizācijas un terorisma finansēšanas novēršanas normatīvo regulējumu; uzlabot izmeklēšanas, apsūdzības un iztiesāšanas efektivitāti un nodrošināt preventīvo pasākumu un sodu efektīvu piemērošanu; uzlabot Noziedzīgi iegūtu līdzekļu legalizācijas novēršanas dienesta (turpmāk - Kontroles dienesta) darbības efektivitāti; stiprināt subjektu kapacitāti NILLTFN jomā; stiprināt uzraudzības un kontroles institūciju kapacitāti NILLTFN jomā un uzlabot datu apkopošanu un analīzi NILLTF risku novērtēšanas un citiem NILLTFN mērķiem. Lai īstenotu pirmo rīcības virzienu ir izveidota Kontroles dienesta Konsultatīvā padome, kurai, cita starpā ir uzdevums koordinēt valsts institūciju, likuma subjektu un to uzraudzības un kontroles institūciju sadarbību šā likuma prasību izpildē. Savukārt koordinējošā institūcija, kuras darbības mērķis ir saskaņot un pilnveidot valsts institūciju un privātā sektora sadarbību NILLTFN, ir Finanšu sektora attīstības padome, un attiecīgi tiek izvērtēta tās darba efektivitāte. Lai īstenotu otro rīcības virzienu, izstrādāti grozījumi NILLTFN likumā – pārņemta nacionālā regulējumā Eiropas Parlamenta un Padomes Direktīva (ES) 2015/849, stiprināts NILTFN likumu subjektu uzraudzības mehānisms un piešķirts finansējums Kontroles dienestam (KD), lai stiprinātu uzraudzības kompetenci. Īstenojot trešā virziena uzdevumus, sagatavoti grozījumi normatīvajos aktos, nosakot direktīvā paredzētās sankcijas un pasākumus NILLTFN likuma subjektiem, kā arī pasākumi, kas attiecas uz izmeklēšanas iestāžu kompetences pilnveidošanu. Ceturtā virziena pasākumu kontekstā definēti KD stratēģiskie mērķi un uzdevumi, lai nodrošinātu tā darbības efektivitātes uzlabošanu un nacionālās sadarbības stiprināšanu, Izvērtēta KD programmnodrošinājuma efektivitāte un veikti secinājumi par nepieciešamajiem uzlabojumiem datu apstrādē. Veikti pasākumi, lai KD varētu veikt regulāru nacionālo risku novērtēšanu un statistikas uzkrāšanu, izvērtēšanu un analīzi, tādējādi nodrošinot risku regulāru uzraudzību. Lai stiprinātu subjektu kapacitāti NILLTFN jomā, veikti pasākumi NILLTFN likuma subjektu un to darbinieku zināšanu un iesniegto ziņojumu kvalitātes uzlabošanai, organizējot apmācības, tostarp ACAMS nodaļas atvēršana Latvijā. Sestajā rīcības virziena pasākumu īstenošanā tika veiktas izmaiņas uzraugošo institūciju. lai stiprinātu uzraudzības kvalitāti un intensitāti un koncentrētu uzmanību uz NILLTFN likuma subjektiem un darbībām, kas rada iespējamus lielākos riskus. VID ir izveidota Nelegāli iegūtu līdzekļu legalizācijas novēršanas pārvalde. Pārvaldes sastāvā ir divas daļas: Darījumu uzraudzības daļa un Metodikas atbalsta un riska analīzes dala. Stiprināta IAUI kapacitāte azartspēļu un izložu nozares uzraudzības efektivitātes palielināšanas un risku mazināšanas nodrošināšanai. Tāpat stiprināta PTAC kapacitāte PTAC licencēto komercsabiedrību NILLTFN uzraudzības jomā.

**V.Burkāns**: informē par KD analītisko funkciju īstenošanu, ko MONEYVAL eksperti novērtējuši pozitīvi. Ir noslēgts līgums par KD datu bāzes uzlabojumiem un līgums par E-ziņošanas sistēmas uzlabojumiem. Tāpat sagatavots izvērtējums par nepieciešamajiem programmatūras uzlabojumiem. KD ir izveidojis un attīstījis savu programmatūru, ar kuras palīdzību spēj apstrādāt lielu informācijas daudzumu – dati tiek ievadīti, salīdzināti un analizēti sasaistē ar citām datu bāzēm. Lai realizētu tehnisko nodrošinājumu, finansējums ir pietiekams, tas paredzēts KD darba plānā 17./19. gadam. KD sistēma ir starptautiski pozitīvi novērtēta. Informē par problēmām cilvēkresursu jomā. KD tika papildus piešķirtas 7 štata vietas. Darbinieki nav apmierināti nedz ar slodzi, nedz ar apmaksas līmeni, tāpēc daudzi KD atstāj. Jaunie darbinieki nav pietiekami kvalificēti un bez pieredzes, un tie ir jāapmāca. Labus speciālistus par esošo atalgojumu ir grūti piesaistīt. Plānā iekļauto pasākumu veikšana tika iekļauta KD darba plānā 2017.gadam, kuru pārtulkoja angļu valodā un nosūtīja MONEYVAL ekspertiem.

**G.Razāne**: informē par FKTK darba novērtējumu MONEYVAL Galvenajos secinājumos. FKTK uzrauga lielāko daļu no finanšu sektora dalībniekiem, un Galvenajos secinājumos šis darbs ir novērtēts pozitīvi. Lai īstenotu NILLTF Plānā noteiktos izdevumus, FKTK ir izstrādāta iekšējā stratēģija un plāns, kā arī iekšējie normatīvie akti. Papildus jārisina likumdošanas izmaiņas (Starptautisko un Latvijas Republikas nacionālo sankciju likumā) attiecībā uz piemēroto sankciju izpildi. Plānā paredzētie uzdevumi tiek veikti paredzētā grafikā.

**A.Latkovskis**: atgādina, ka MONEYVAL Galvenajos secinājumos minētos jautājumus paredzēts skatīt sēdes slēgtajā daļā. Dod vārdu Valsts policijas (VP) pārstāvim.

**D.Vēbers**: informē par VP dalību Plānā minētajos pasākumos un paveikto Iekšlietu ministrijas kompetences jautājumos. Noziedzīgi iegūtās mantas identifikācija un atguve noteikta par VP darbības stratēģiskajiem virzieniem. VP savā darba plānā 2018.gadam iekļāvusi uzdevumu stiprināt struktūrvienības kapacitāti šajā jomā (papildus piešķirtas 5 vietas). VP piedalās KD darba grupā, lai izstrādātu vienotu metodiku statistisko datu apkopošanai, kas nepieciešama riska līmeņa izvērtēšanai. Izveidota VP iekšējā darba grupa, kuras mērķis ir radīt statistisko datu uzskaiti VP NILL apkarošanas procesā, kas ļautu veikt NILL riska līmeņa izvērtējumu un plānot atbilstošus pasākumus, tostarp noziedzīgi iegūtas mantas atguvi. Uzsākta Nacionālā kriminālizlūkošanas modeļa ieviešana. Tiesībsargājošo iestāžu vadības darba grupas sanāksmēs ir atbalstīts kopējs tiesībsargājošo iestāžu kriminālizlūkošanas analītiskā ziņojuma projekts, kā arī tiks izveidota specializēta darba grupa prezumētās noziedzīgi iegūtas mantas konfiskācijai, lai veidotu mehānismu, kas nodrošinātu, ka visās tiesībsargājošās iestādes būtu vienota prakse.

**P.Bauska**: informē, ka Ekonomisko noziegumu apkarošanas pārvaldes (ENAP) 1.nodaļa tika papildināta ar štata vietām, kas izskata visus KD nosūtītos materiālus VP. Notiek kvalitatīva informācijas analīze un aktīva sadarbība ar prokuratūru. ENAP piedalās darba grupās, kā arī ar Plāna pasākumu īstenošanu saistītos TM un FM projektos.

**J.Brazovskis**: informē, ka bankas koncentrējas uz klientu izpēti, IT sistēmas pilnveidošanu un nostiprināšanu, ka arī personāla apmācību. Informē par ACAMS nodaļas atvēršanu, kas ir visu iesaistīto institūciju un Baltijas valstu sasniegums. ACAMS ir starptautiska organizācija, kas sertificē speciālistus, kuri cīnās ar naudas atmazgāšanu. Nodaļa tiek atvērta, kad konkrētajā reģionā ir pietiekams skaits speciālistu un tā var veidot sadarbības tīklu starp valsts un privātā sektora speciālistiem, organizēt pieredzes apmaiņu un paaugstināt standartus. Tās valdē ir visu trīs Baltijas valstu pārstāvji.

**L.Jāgere**: informē, ka nebanku sektora pārstāvju tikšanas laikā ar MONEYVAL ekspertiem tika saņemts pozitīvs vērtējums.

**A.Latkovskis**: aicina pāriet uz slēgto daļu, kurā piedalās tikai valsts institūciju pārstāvji.

*Sēdes slēgtā daļa.*

*Sēde pabeigta 2018.gada 10.janvārī plkst. 11. 30.*

Komisijas priekšsēdētājs A.Latkovskis

Komisijas sekretārs K.Krēsliņš

Komisijas konsultante M.Markevica